Când zici „știință”, nu te gândești la copii sau mall. Însă, la SCIKiDS, fix lumile astea trei și-au dat întâlnire.

Magneți și busole, eprubete și pipete, Claudia și baloanele de Guinness, puzzle-uri și jocuri cu bile, roboți din Lego și roboți care fac tumbe, acuarele și ojă, calculatoare și-un Xbox, jonglerii și experimente, vloggeri și fani, uimire și entuziasm. A, și un nor sintetic pe acoperiș, spre îngrijorarea administratorilor clădirii. Toate astea s-au întâmplat pentru vreo 10.000 de oameni în cele 5 zone pregătite de organizatorii de la Asociația faSCInation la SCIKiDS, un festival de știință pentru copii găzduit de un mall din București la final de octombrie.

Am băut din elixirul invers-timpului și m-am trezit că participam la experimente pe care noi nu le aveam când eram mici, cot la cot cu puștii de azi, ca să văd cât de mult reușesc aceste metode să-i apropie de știință și tehnologie.

„În mall dacă tu începi să zici oamenilor despre atomi, or să-ți dea eventual cu o poșetă-n cap. Dar asta înseamnă popularizare”

Un pici blond își scufundă încet degetul în aburii paharului. Ei se desprind albi de soluția vișinie, spre deliciul lui și a altor aproape treizeci ca el. Blonduțul intrigat are un tricou cu cuburi Rubik care anunță că posesorul „Got Skills”.

„Să explodeze parterul sau totul?”, îi întărâtă o animatoare în miezul Zonei „Science”. „Totuuuul, daaaaaa!”. Animatoarea e costumată în laborantă, cu halat alb și converși albaștri. Pregătește bombă după bombă cu gheață carbonică. La ultimul experiment, gheața carbonică e pusă în exces în lighean și produce multă ceață, pe care ăștia mici aproape că vor s-o ia acasă.